《次秋字》
明代·温纯

疮痍入梦起边愁，又值萧萧落木稠。何处征人惊雁影，谁家织妇望刀头。

杯停河朔忧时日，月照关山出戍秋。为语请缨年少者，风尘海上未曾休。

作者简介：（1539—1607）陕西三原人，字景文，一字叔文，号一斋。嘉靖四十四年进士。授寿光知县，征迁户科给事中。累迁至左都御史。时矿税使四出，所至作恶多端。纯屡疏陈，不报。曾倡诸大臣伏阙泣请罢矿税。后以与首辅沈一贯不合，力请致仕。卒谥恭毅。有《温恭毅公集》。